5. schôdza NR SR - 1.deň - B. popoludní 2
Dátum: 2016-06-07
Poslanec: Grausová, Natália (ĽS Naše Slovensko)
Druh vystúpenia: Vystúpenie v rozprave

122. Ďakujem za slovo. Vážená pani predsedajúca, vážení kolegovia, panie poslankyne, páni poslanci, o tri týždne začína predsedníctvo Slovenskej republiky v Európskej únii. Čakajú nás obrovské, možno nepredstaviteľné problémy zo strany Bruselu, Turecka a ešte všelijaké iné. A celý tento cirkus opozície dnes mi pripadá ako odpútavanie pozornosti od oveľa závažnejších vecí, ktoré nás čakajú. Rozhodne si nemyslím, že kauza Bašternák je jedinou kauzou na Slovensku. Sú tu, vidím, oveľa väčšie problémy, ktoré Slovensko trápia. Jednak polícia má veľmi malé kompetencie, snáď okrem vyberania pokút od vodičov áut. Polícia je blokovaná zastať sa slušných občanov, ktorí sa živia poctivou prácou. Od týchto občanov, ktorí sa živia poctivou prácou, sa žiadajú iba povinnosti a platenie daní a poplatkov. A keď príde na ich práva, tieto práva sú im odmietané pod rôznymi zámienkami. Zatiaľ, čo so skutočnými kriminálnikmi, či sú to už asociáli, ktorí sa dožadujú len svojich práv, ale povinnosti si plniť nechcú, alebo či sú to zlodeji v kravatách, polícia zrejme nemá dovolené urobiť poriadok. Zatiaľ, čo polícia býva veľmi čulá, keď je nasadená voči ľuďom, ktorí prejavujú svoju oprávnenú nespokojnosť s riadením štátu, dokonca neváha použiť ani ťažkoodencov, máme a mali sme tu na Slovensku množstvo káuz, za ktoré nebol nikto odvolaný a za ktoré nebol nikto braný na zodpovednosť. Spomeniem len niekoľko z tohto množstva, pretože inak by sme tu museli byť prinajmenšom minimálne týždeň. K nim patria, k týmto kauzám a k ľuďom, ktorí neboli braní na zodpovednosť, patria všetci tí, ktorí povolili prelety cez naše územie cudzím lietadlám, ktoré išli bombardovať Juhosláviu, ktorá nám neraz prejavila priateľstvo, spomeniem len to, ako sa k nám zachovali v roku 1968. Tieto lietadlá vraždili civilistov, bombardovali a ničili nemocnice, bombardovali školy, bombardovali, vraždili malé deti. Za to nebol nikto braný na zodpovednosť. Ďalej sú to tí, ktorí nás zavliekli do zločineckej organizácie NATO a urobili z nášho národa, ktorý nikdy nikoho nenapadol, urobili komplicov vojenských agresií. Sú to tí, ktorí ponúkli naše územie na budovanie vojenských základní tejto zločineckej organizácie, čím nás robia účastnými na vyvolávaní tretej svetovej vojny, čo je evidentne zločin. Ďalej sú to tí, ktorí umožnili privatizáciu strategických podnikov, z ktorých výnosy idú do cudzích štátov. Tí, ktorí spôsobili obrovskú nezamestnanosť a zničili aj slovenské poľnohospodárstvo, zdravotníctvo, školstvo a všetko, čo sa zničiť dalo, vrátane snahy o devastáciu mravov našej mládeže a školopovinných detí. Tí, ktorí sú zodpovední za rastúcu chudobu na Slovensku, ktorá vyháňa našich schopných a vzdelaných ľudí za prácou do zahraničia a tým rozbíjajú slovenské rodiny a oslabujú Slovenskú republiku. Sú to tí, ktorí sú zodpovední za nevymožiteľnosť práva príslušných ľudí. Tí, ktorí sú zodpovední za neriešenie cigánskej otázky. Tí, ktorí podpísali Lisabonskú zmluvu a zásadne tým oslabili suverenitu Slovenskej republiky a neustále túto suverenitu oslabujú, čím, že už pomaly nie sme svojprávny štát. Ďalej sú to tí, ktorí umožňujú fungovanie tzv. tretieho sektora, trójskeho koňa cudzích vlád slúžiaceho na poškodenie Slovenska a Slovákov. Sú to tí, ktorí obhajujú príliv migrantov do našej vlasti. Sú to tí, ktorí systematicky falšujú našu históriu a systematicky pracujú na odnárodňovaní Slovákov. Zaujímavosťou je aj to, že ľudia tak z koalície, ako aj z opozície a ich sponzori, zdá sa, že vždy kradnú v súlade so zákonom. Preto sa žiadna kauza nikdy nevyšetrí a nikto nesedí za to vo väzení. Potom je tu asi problém s tými zákonmi, ktoré si zrejme tí zlodeji v súlade so zákonom úmyselne šijú na svoju mieru. Ďakujem. (Potlesk.)